**Havnereglement for Larvik Båtforening (LBF)**

**Vedtatt på årsmøtet 18. mai 2021**

# Formål

Formålet med disse regler og havnereglementet er også å sikre best mulig utnyttelse, sikring og vedlikehold av havnen, bygninger, kran mv.

**1. Registrering på venteliste for båtplass:**

Søknadsskjema finnes på vår hjemmeside[www.larvikbaatforening.com.](http://www.larvikbaatforening.com/)   
Båtplasseier har forrang til å bytte til annen båtplass i forhold til de som ikke har båtplass, når medlem har hatt båtplass i ett år.

# 2. Leieobjekt

Leieforholdet omfatter båtplass i Larvik båtforenings båthavn og mulighet for opplagsplass på land. Alle båter blir merket med oblat «Larvik båtforening» Dersom leier av båtplass ønsker å bytte denne med en annen plass søkes på samme måte som registrering på venteliste.

# 3. Orden

Det skal holdes god orden i båthavna. Det er forbudt å tømme olje og oljeholdig vann, kjemikaler, fiskeslo og annet avfall i havn og havneområdet. Innhold i septikkanlegg må ikke under noen omstendighet tømmes i vannet i eller i nærheten av båthavna. Fiskeredskap, teiner etc. skal ikke oppbevares på brygge eller i havneområdet uten etter forutgående avtale med havnesjefen. Merking eller påmaling av båtplass eller anlegg forøvrig som er foretatt uten båtforeningens samtykke fjernes for leietagers regning og risiko.

# 4. Avfall

Foreningens avfallsplan er hengt opp på info-tavle og tilgjengelig på Larvik Båtforenings hjemmeside.

# 5. Kran

Benyttes kun av foreningens godkjente kranførere.

I opp- og uttakssesongen vår og høst tillates ikke båter å ligge i kranen uten spesiell avtale med kranfører. Utover denne sesongen tillates maks. 2 døgn

Det betales avgift for kranløft, jfr. Prisliste på Larvik Båtforenings hjemmeside

Skade som oppstår ved betjening av kran operert av LBFs kranfører, dekkes av båtforeningens forsikring. Skader som oppstår før og etter kran-operasjonen, er båteiers ansvar.

**6. Dugnad**

En fellesdugnad pr. år, medio juni.

Annet arbeid honoreres eventuelt etter avtale med vedlikeholdssjef.

# 7. Forsikring

Alle leietakere bør ha ansvarsforsikring (beskyttelsesforsikring) Forsikringen skal beskytte båteier ved uaktsomhet som medfører skade på tredjemann.

# 8. Vinteropplag

Båter i opplag skal legges som anvist av opplagsansvarlig.

Hengere/traller eller annet opplagsutstyr skal merkes med navn/plassnr/telefonnr. Umerkede traller/utstyr vil bli fjernet.

Båten skal sikres forsvarlig, bølgeblikkplater etc. skal ikke brukes.

Båter som ikke har båtplass i havnen betaler leie fastsatt av LBF.

Opplag etter 1/6 skal ikke finne sted uten avtale med opplagsansvarlig.

# 9. Båtplassen

Båtens lengde og bredde skal være tilpasset plassen (jfr. mål på leid plass)

Båtplasser festet mot land/molo skal være ledig for opptak av bommer innen 1/11

Båtplasser på flytebrygge kan benyttes som vinterplasser (kun etter avtale og anvisning fra havnesjef).

Bytte av båt skal meddeles styret. Opplysninger om båttype, lenge/bredde og eventuelt registreringsnummer sendes skriftlig til styret.

Havnesjefen kan pålegge medlem å flytte båten til en annen plass hvis begrunnelsen er sikkerhet for anlegget, bedre utnyttelse av havnas plasser (for eksempel at de store plassene blir forbeholdt store båter). Medlem kan anke avgjørelsen til styret.

# 10. Fortøyning

Båt skal være forsvarlig fortøyd, uten å ligge til hinder for annen trafikk, og være tilstrekkelig fendret mot naboer og brygger.

Alle typer seil og annet unødig vindfang skal være nede når båten er fortøyd.

Enhver båtplass skal behandles med tilbørlig aktsomhet. Båten skal være forsvarlig fortøyd med 4 strekkavlastere. Jfr. fortøyningsskisse på hjemmeside. Bruk stramme fortøyninger på flytebrygger.

# 11. Lensing av båt

Båt må holdes lens så den ikke synker eller volder skade.

Båtforeningen kan om nødvendig lense båter som er i ferd med å fylles, og heve båter som har sunket. Til dekning av omkostninger til regningen kan båtforeningen holde båten tilbake.

**12.** **Fjerning av fartøy m.v.**

Fartøy og opplagsutstyr mv. som representerer fare eller betydelig ulempe for annet fartøy eller for havneanlegg av enhver art, kan fjernes for eiers regning og risiko, og uten ansvar av noen art for båtforeningen. Dersom det ved leieforholdets opphør fortsatt ligger fartøy eller annet på plassen uten hjemmel, kan båtforeningen ta fartøy/utstyr i forvaring for eiers regning og risiko, og evt. selge det.

1. **Overføring av leierett**

Leierett til båtplass kan overføres til ektefelle, registrert samboer, barn eller foreldre. Dersom leieretten ikke blir overført på grunn av dødsfall eller sykdom, må den som vil overføre leierett ha disponert plassen i minst 2 år.

1. **Avbrudd i leieforhold – fremleie i avbruddsperioden**

Når medlem ikke lenger har båt, underrettes umiddelbart havnesjefen. Hvis båtplassen står tom pga at medlem ikke har båt, fastsetter havnesjefen en dato på skjønn for opphør og meddeler den til medlemmet. Medlemmet kan anke til styret innen 14 dager etter meddelelsen.

Medlem som ikke har båt og ikke benytter båtplassen, har rett til å beholde båtplassen i 1 år. Båtplassen disponeres i denne perioden av båtforeningen som har rett til å leie den ut. Leieinntekten tilfaller båtforeningen.

Båtplass som ikke benyttes, disponeres av båtforeningen uten vederlag til leieren.

Når medlem har båt, men i en kort periode ikke bruker den, kan plassen leies ut etter klarering fra medlem. Ansvarlig er havnesjefen. Inntekter fra slik, kortsiktig utleie deles mellom leietaker og båtforeningen.

**15. Tap av båtplass**

Styret i båtforeningen kan utelukke og frata et medlem rett til plass ved uhjemlet overdragelse, framleie eller andre grove brudd på dette reglement.

Ved grove brudd på dette reglement eller bestemmelser fastsatt med hjemmel i det eller båtforeningens vedtekter skal det gis skriftlig advarsel. Unnlatelse av å etterkomme 2. gangs advarsel medfører oppsigelse.

Ved slik bortfall refunderes ikke innbetalt leie.

**16. Forvaring og salg av fartøy m.v**.

Før fartøy eller utstyr som er tatt i forvaring med hjemmel i dette reglement selges, skal eieren (leieren) tilskrives i rekommandert brev og gis minst 3 måneders frist til å ordne forholdet. I brevet gjøres eieren (leieren) kjent med konsekvensene av ikke å ordne forholdet. Dersom eieren (leieren) har ukjent adresse, skal han gjennom annonse i Østlands-Posten gis tilsvarende underretning. Før eventuelt salgsoppgjør utbetales eieren, skal fratrekkes båtforeningens utgifter og eventuelt forfalt ubetalt leie.

# 17. Opplag

Leier av båtplass har fortrinnsrett til å leie plass til opplag for angjeldende båt, på anvist sted.

Etter bruk skal opplagsplassen ryddes, og opplagsmateriell plasseres på anvist sted eller fjernes fra havneområdet.

Det er ikke tillatt å bruke søndre flytebrygge fra 1/11 til 1/4 pga stor belasting.

# 18. Merking av opplagsmateriell

Presenning og annen overdekning skal merkes med båtens registreringsnummer, med eierens navn, adresse, telefonnummer eller på annen hensiktsmessig måte. Umerkede båter kan fjernes for eiers risiko og regning.

**19. Sjøsetting og opptak**

Sjøsetting og opptak skjer på anvist sted og på eierens ansvar. Ved bruk av kran følges kranførers anvisninger.

**20. Bruk av strøm**

Strøm fra havnens anlegg tillates kun benyttet i henhold til leveringsbetingelsene og ikke til oppvarming eller annen stadig bruk. For annen bruk skal det gjøres egne skriftlige avtaler. Det skal kun benyttes godkjent materiell ved tilkobling. Båtforeningen kan foreta frakobling for eiers ansvar og risiko ved bruk av ikke godkjent materiell.

# 21. Depositum /Leie og leiens regulering /Betaling

Ved tildeling av båtplass betaler leietaker et depositum i.h.h.t plassens størrelse. Denne blir tilbakebetalt ved leiens opphør fratrukket eventuelle krav som LBF måtte ha mot leietaker.

Leien fastsettes for ett år av gangen og skal hvert år betales etter påkrav fra utleier og med betalingsfrist som er påført på fakturaen.

Ved forsinket betaling påløper purreomkostninger. Leietaker er oppmerksom på at manglende betaling er å anse som mislighold av leieforholdet.

# 22. Drifts – og ordensregler

I tillegg til disse reglene gjelder båtforeningens vedtekter. Leietaker plikter å sette seg inn i disse og til enhver tid forholde seg til gjeldende vedtekter, disse finnes på [www.larvikbaatforening.com](http://www.larvikbaatforening.com/) Leietaker er pliktig til å informere dersom adresse, mail og telefonnummer endres.

**23. Rydding av plass**

Plass må ryddes ved leieforholdets opphør, ved langvarig ubenyttelse og når båt legges i opplag.

# 24. Leieforholdets varighet/oppsigelse

Leieforholdet kan av begge parter sies opp i tidsrommet 1. oktober – 1. mars med virkning for kommende sesong. Oppsigelse av leietaker skal begrunnes med brudd på punkter i forhold til reglement/vedtekter. Manglende betaling av leie innen forfall regnes i alle tilfelle som oppsigelse fra leietakers side.

# 25. Mislighold

Ved enhver form for mislighold av dette havnereglement, så har utleier anledning til å si opp leieforholdet med virkning for kommende båtsesong .Dersom leietaker bryter reglene på ny eller gjør seg skyldig i annet vesentlig mislighold (jfr. vedtekter) har utleier rett til å heve leieforholdet med øyeblikkelig virkning. Leietaker plikter da straks å fravike båtplassen.

Ved heving på grunn av misforhold har ikke leietaker krav på tilbakebetaling av innbetalt leie, verken helt eller delvis. Leietaker må derimot betale alle omkostninger som eventuell nødvendig tvangsfravikelse, opprydding, utbedring m.v. måtte føre med seg.